  Туспуктэм: Константин Вознесенских Наталия Сильвестрова 2023-тӥ арын Удмуртиын лек пыктос кылдон 7 сюрс 300 учыръёсты пусйизы. Соос пӧлысь 60 процентсэ висёнлэн 1-2 стадияз шараязы, валля арын сярысь со 2,2 процентлы тросгес. Али элькунын онкологъёс 44 сюрс пала адямиез чакласа возё. Со сярысь улосвылысь тазалыкез утёнъя министерстволэн пресс-службаез ивортӥз. Пыктосэн 100-лэсь трос висёнъёсты огъяса нимало. Со пӧртэм мугор люкетъёсты сӧрыны быгатэ. Со висён дыръя туж ӝог умойтэм клеткаос будо, соос чаляк вӧлмо но мукет мугор люкетъёсы пырыны быгато. Пиосмуртъёс пӧлын шокангумы, шокангумывайёс, ты, предстательной нёред но ку висёнъёс вӧлмемын. « Предстательной нёредын пыктосэн вань пиосмуртъёс висьыны быгато. Тужгес но ӵем сое 65 аресъемъёс пӧлын шараяло, но, жаляса верано, егитгес муртъёслэн но пумиськылэ. Пыктос урод сямъёслэсь, нырысь ик, тамак кысконлэсь, кылдэ. Та висён дыръя адямилэн йӧнатсконэз урод сямъёсызлэсь куштӥськонэныз герӟаськемын » Алексей Зеленских, Удмуртиысь элькун онкодиспансерысь онкоурологической ёзэтэн кивалтӥсь Через кутсконаз шараян понна воргоронъёслы 40 арес бере арлы быдэ диспансеризаци улсын вирез простатической аспӧртэмлыко антигенлы эскероно, со пыктосэз шараяны юрттоз, пусъе эмчи. Нылкышноослэн пыктос ӵемысьгес йӧлнёредын, куын но сюлын кылдэ. Куысь потэмъёсты пациентъёс асьсэос шедьтыны быгато. « Нылкышноос пӧлын ку висёнъёс туж вӧлмемын, соос кыкетӥ интыын йӧлнёред пыктос бере, воргоронъёслэн – ньылетӥ интыын. Чер шунды шорын яке солярийын кема улыку кылдыны быгатэ. Трос меньёсын адямиос висёнлы тужгес но сётско, соос одно ик ӝыны арлы огпол дерматолог дорын эскериськыны кулэ. Меньлэсь буёлзэ, быдӟалазэ чаклано, со вӧсь луыны но вир вияны сюриз ке, соку ик эмчилы вазиськоно » Салават Нургалиев, Удмуртиысь онкодиспансерысь 3 номеро хирургической ёзэтэн кивалтӥсь Пыктос котькинлэн кылдыны быгатэ, но кышкытлык арлыд йылэмъя, урод сямъёс сэрен, матысь ӵыжы-выжыослэн потосъёссы вань дыръя будэ. Со понна ик эм эскеронъёсты но диспансеризациез ялан ортчылыны кулэ. Пыктос висёнъёсын нюръяськонъя программа Росси азьмуртэн кичӧлтэм «Здравоохранение» йӧскалык ӵектосъя быдэстӥське. Со улсын 2019-тӥ арысен элькунысь онкологической службаосы туала тӥрлык басьто. 2024-тӥ арын улосвылэ 23 тӥрлык вуоз. Тодэ вайытом, 2023-тӥ арын эмъяськонниосы 55 УЗИ-аппарат но укмыс маммограф басьтӥзы. Тегъёс: Тазалык Тазалыкезутёнъяминистерство пыктос висён Удмуртия  